კონსტანტინე ბრეგაძე


„მაგრამ სახლში კი აბსოლუტურად ვერ შემოხვედით“ (მეფისტო): ფიხტეს სუბიექტური იდეალიზმის რეცეფცია გოეთეს „ფაუსტში“




     შესავალი

          გოეთეს „ფაუსტის“ მეორე ნაწილის მეორე მოქმედებაში (სცენა: „სამუშაო ოთახი II“, “Studierzimmer II”) ფრაზით „მაგრამ სახლში კი აბსოლუტურად ვერ შემოხვედით“ („kommt nur nicht absolut nach Haus“) [V. 6736] (Goethe, 2001, p. 63) ფაუსტად გადაცმული მეფისტოფელი სარკასტულად მიმართავს ყოფილ სტუდენტსა და აწ უკვე ბაკალავრს და ამ ფრაზაში აშკარაა იოჰან გოტლიბ ფიხტეს (1762-1814) ფილოსოფიის მთავარ ცნებაზე, კერძოდ, „აბსოლუტურ მე“-ზე („das Absolute Ich“) მინიშნება (Gaier, 2004, p. 87). ამ ფრაზაში ასევე თვალსაჩინოა თავად ამ ცნებისა და მთელი ფიხტეს ფილოსოფიისადმი გოეთეს კრიტიკული დამოკიდებულებაც. და ეს არ არის ერთადერთი შემთხვევა, როდესაც ფიხტეს ლანდი გოეთეს ტექსტში „კონცეპტუალურად“ გაკრთება: „ფაუსტის“ მთელს ტექსტში ფიხტეანური ფილოსოფიის კრიტიკა და რეცეფცია გამჭოლადაა მოცემული და ის, რომ ტრაგედიის პირველ ნაწილში ფაუსტი იოანეს სახარების თარგმნისას სახარების ბერძნულ ტექსტში მოცემულ ლოგოსს „საქმედ“, „ქმედებად“ („die Tat“) თარგმნის, აქ, ჩემი აზრით, სწორედ ფიხტეანური ფილოსოფიიდან მომდინარე იმპულსები უნდა იყოს უკუფენილი.[footnoteRef:1] [1:  ჰ. ზაიდელი სასხვათაშორისოდ კი მიუთითებს, რომ იოანეს სახარების პირველი წინადადების  თარგმანის ფაუსტისეული ვერსია - „პირველად იყოს საქმე“ („Am Anfang war die Tat“) - შეგვიძილია ფიხტეს ფილოსოფიის ლაიტმოტივადაც განვიხილოთო (Seidel, 1997, p. 63), მაგრამ თუ ინტერესის გამო საგანთა წყობას ჩავეძიებით, ასეთ სურათს მივიღებთ: ჯერ იყო ფიხტეს ფილოსოფიური ნაშრომი „მეცნიერებათმცოდნეობა“ („Wissenschaftslehre“) (1794), ამ ფილოსოფიური თხზულების იმავე წელს გოეთეს მიერ დამუშავება (Molnár, 1998, p. 168; Krings, 2010, p. 126), შემდგომ 1797 წელს „ფაუსტზე“ მუშაობის განახლება და 1806 წელს „ფაუსტის“ პირველი ნაწილის დასრულება და ბოლოს 1808 წელს „ფაუსტის“ პირველი ნაწილის გამოცემა, სადაც შევიდა იოანეს სახარების თარგმნის სცენა (Schmidt, 2011, p. 35).] 

          აქვე უნდა ითქვას ისიც, რომ როდესაც ეს ბაკალავრი ფაუსტად გადაცმულ მეფისტოსთან დისკუსიისას წინ წამოსწევს ქმედებისა („da wird was getan“) და (შე)ქმნის („schafft“) ცნებებს, ეს ბაკალავრს დიდად აახლოებს ფიხტეს იდეებთან და აქ ცხადი ხდება, რომ ის იზიარებს (მო)ქმედების („Tathandlung“, „Akt“) ფიხტესეული ცნებების საზრისს: „ადამიანის სიცოცხლეს ხომ სისხლი ამოძრავებს და ყველაზე მეტად სადა ჩქეფს იგი, თუ არ ახალგაზრდას ძარღვებში?! ესე არს ცხოველმყოფელი სისხლი, რომელიც ახალ ძალებს გვანიჭებს, რომელიც სიცოცხლიდან ახალ სიცოცხლეს ქმნის („schafft“). ის ამოძრავებს ყველაფერს, ისა ქმნის და ისა ქმედებს („da wird was getan“) [V. 6774-6784] (Goethe, 2001, p. 64).[footnoteRef:2] აქ აშკარაა, რომ ბაკალავრი „ფიხტეანელია“ და თავად ფაუსტად გადაცმული მეფისტოფელიც სწორედ „ფიხტედ“ თუ „ფიხტეანელად“ აღიქვამს მას, როცა გაბაასებისას ორაზროვნად გაეშაყირება: „რაღაც ძალმოსილი და შეუპოვარი ხართ, მხნედ და ყოჩაღად გამოიყურებით კიდეც (აღსანიშნავია, რომ ეს შემართება, შეუპოვრობა, შეუვალობა, თვითრწმენა, სიფიცხე, სხეულის ფლობა, გაჯგიმულობა, ცეცხოლვანი მზერა, რიტორიკული სიმახვილე, ხმაში სიბასრე ფიხტეს დიდად ახასიათებდა, Safranski, 2007, p. 70 – კ. ბ.), მაგრამ სახლში კი აბსოლუტურად ვერ შემოხვედით“ („Ganz resolut und wacker seht Ihr aus / Kommt nur nicht absolut nach Haus“) [V. 6735-6736] (Goethe, 2001, p. 63). როგორც შევნიშნე, აქ სიტყვით „აბსოლუტურად“ („absolut“) მეფისტო მიანიშნებს ფიხტეს ფილოსოფიის ცენტრალურ ცნებაზე – „აბსოლუტური მე“ („das absolute Ich“) (Gaier, 2004, p. 87). შესაბამისად, თავისი ორაზროვნებით მეფისტო აქ სარკასტულად შენიშნავს ბაკალავრს, რომ აბსოლუტური მე რომ გახდე, ანუ ღმრთეებრივ სრულყოფილებას რომ მიაღწიო, – რაც ნიშნავს იმას, რომ სრულად შეიცნო მთელი სამყარო და სრულად შეიმეცნო საკუთარი თავი და შემდგომ საკუთარი ძალით ხელახლა შექმნა ახალი სრულყოფილი სამყარო, – კიდევ ბევრი გიკლია, ხოლო მთელობისაკენ, სრულობისაკენ, აბსოლუტისაკენ შენი სწრაფვა ამაოაო.[footnoteRef:3]   [2:   სტატიაში აქ და ყველგან „ფაუსტიდან“ მოყვანილი ამონარიდების პროზაული თარგმანები, ასევე,  გოეთეს სხვა ტექსტებიდან მოყვანილი თარგმანები და სხვა გერმანელ ავტორთა (მათ შორის, ფიხტეს) ციტატების თარგმანები ჩემია. აქვე შევნიშნავ, რომ სიცოცხლეზე ბაკალავრის აპელირება ძალიან ჩამოჰგავს სიცოცხლეზე, როგორც აქტზე, ქმედებაზე („სიცოცხლის აქტი“, „Lebensakt“) ფიხტესეულ აპელირებას: „თავად ჩვენ უშუალოდ სიცოცხლის აქტში („im Lebensakte“) ვცოცხლობთ; ამიტომ ჩვენ თავადა ვართ ერთიანი და განუყოფელი ყოფნა საკუთარ თავში, საკუთარი თავიდან, საკუთარი თავის გავლით, რაც (ანუ ეს ყოფნა – კ. ბ.) ორად ვერ განიყოფა/ორობად ვერ ამოიზრდება („in sich, von sich, durch sich, das schlechthin nicht herausgehen kann zur Zweiheit“). [...] ჩვენ (ანუ, როგორც ფიხტე იქვე აზუსტებს, ეს არის არა ობიექტურობაზე დაქვემდებარებული, ობიექტების მიერ განსაზღვრული ჩვენ, არამედ ეს არის „თავის თავში მცხოვრები ჩვენ“, „von dem einen in sich selber lebenden Wir“, ე. ი. a priori საკუთარივე თავიდან ამოსვლით საკუთარი თავის განმსაზღვრელი ჩვენ – კ. ბ.) უშუალოდ ვართ სიცოცხლეში ჩართულნი; და ეს ჩვენ იმით კი არ განისაზღვრება, ვისაც რა მოესურვება, არამედ მას სწორედ ქმედითი, აქტიური სიცოცხლე („actuelles Leben“) განსაზღვრავს“ (Fichte, 1965b, p. 206, 207).]  [3:   საინტერესოა, რომ თავად გოეთე ფიხტეს დაცინვით “აბსოლუტურ მე”-ს ეძახდა. მეგობრისა და ნდობით აღჭურვილი პირისადმი, იურისტისა და შემდგომ ვაიმარ-აიზენახ-საქსონიის დიდსაჰერცოგოს სახელმწიფო მინისტრისადმი, ქრისტიან გოტლობ ფოიგტისადმი (Christian Gottlob Voigt) (1743-1819) წერილში (10.IV.1795) გოეთე ფიხტეზე სარკასტულად შენიშნავდა ფიხტესავე ფილოსოფიის ტერმინოლოგიით: “მაშ, თქვენ აბსოლუტური მე (ანუ ფიხტე – კ. ბ.) დიდად ნირწამხდარი გინახავთ და ამ “არა-მე”-ებისაგან (ანუ იენის უნივერსიტეტის მეამბოხე სტუდენტებისაგან, რომელთაც ფიხტე ამავე უნივერსიტეტში ფილოსოფიას ასწავლდა – კ. ბ.) სრულიად უზრდელი საქციელი იყო ფანჯრებში ქვების სროლა” (Goethe, 1998, p. 65). ] 

          ამგვარად ის, რომ „ფაუსტის“ ტექსტში გერმანული იდეალიზმის „ტერმინები“, ფრაზეოლოგია და ფორმულირებები ჩნდება, – მაგ., გოეთესეული საქმის, ქმედებისა („Tat“) და საქმიანობის („Tätigkeit“) ცნებები შეესატყვისება ფიხტესეულ ქმედებისა („Tathandung“) და აქტის („Akt“) ცნებებს, ხოლო ფიხტესეული მოქმედებისა („Handeln“) და გოეთესეული სწრაფვის („შტრებენ“, „streben”) ცნებათა შინაარსი ეთიკური და შემეცნებითი თვალსაზრისით ერთმანეთს თანხვდება, – სულაც არ არის შემთხვევითი, ვინაიდან გერმანული იდეალიზმი სწორედ მოდერნული ფილოსოფიის ერთ-ერთი მძლავრი მიმართულებაა და „ფაუსტში“, როგორც მოდერნულ ტექსტში, სადაც მოდერნული ისტორიის, მოდერნის ეპოქის მოვლენებია უკუფენილი, ვიზიონირებული და პროგნოზირებული (ბრეგაძე, 2024, p. 403-496), ბუნებრივია, რომ გერმანული იდეალიზმის კრიტიკაც და რეცეფციაც, გერმანული იდეალიზმის ტერმინოლოგიაც თუ აქედან აღებული ფორმულირებანიც მეტ-ნაკლებად იჩენდა თავს, მით უმეტეს, რომ გოეთე, კანტის გარდა, გერმანული იდეალიზმის ყველა სხვა წარმომადგენელს – ფიხტეს, ჰეგელს და შელლინგს – პირადად იცნობდა და მათთან ურთიერთობა ჰქონდა; და მით უმეტეს, რომ გოეთემ საფუძვლიანად შეისწავლა როგორც კანტის და ფიხტეს, ისე შელლინგისა და ჰეგელის ფილოსოფიური შრომები. ასე მაგალითად, გოეთეს დამუშავებული ჰქონდა ჰეგელის მთავარი ნაშრომი „გონის ფენომენოლოგია“ („Phänomenologie des Geistes“) (1807) (Safranski, 2013, p. 474, 571) და ახალგაზრდა შელლინგის ნატურფილოსოფიური ნაშრომი „იდეები ბუნების ფილოსოფიისთვის“ („Ideen zu einer Philosophie der Natur“) (1797) (Metzler Goethe…, 2004, p. 380). კანტის შესწავლას კი გოეთე იტალიური მოგზაურობიდან დაბრუნების შემდგომ შეუდგა: 1790/1791 წლების ზამთარში გოეთემ კანტის კრიტიცისტული პერიოდის ორი ნაშრომი შეისწავლა – „წმინდა გონების კრიტიკა“ („Kritik der reinen Vernunft“) (1781) და „განსჯის უნარის კრიტიკა“ („Kritik der Urteilskraft“) (1790) (Molnár, 1998, p. 168-171).

     1.  ფიხტეს „მეცნიერებათმცოდნეობის“ („Wissenschaftslehre“) პრობლემატიკა

         ი. გ. ფიხტეს მთავარი ფილოსოფიური ნაშრომი „მეცნიერებათმცოდნეობა“ („Wissenschaftslehre“, „ვისსენშაფთსლეერე”) (1794) არის ნაშრომი თავად ფილოსოფიის შესახებ, ფილოსოფიური ცოდნის მოპოვების შესახებ, რაც აქ გულისხმობს იმასაც, რომ ნაშრომში ფილოსოფია თავად მოგვითხრობს თავისი თავის რაობის შესახებ. ნაშრომში ფიხტე ცდილობს ფილოსოფია განსაზღვროს უნივერსალურ მეცნიერებად, როგორც თავად მიუთითებს, ფილოსოფია ეს არის „მეცნიერების მეცნიერება“ („eine Wissenschaft der Wissenschaft“) (Fichte, 1965a, p. 46), ანუ ფიხტე ფილოსოფიას განიხილავს ცოდნის იმ დარგად, რომელიც მეცნიერულად დასაბუთებულ ჭეშმარიტ ცოდნას აფუძნებს (თვით)შემეცნების, სამყაროს, ადამიანის ეთიკური დანიშნულების შესახებ. შესაბამისად, ამ ნაშრომში ფიხტე ცდილობს ლეგიტიმაცია მიანიჭოს ფილოსოფიას, რომ ის სწორედ მეცნიერებაა და თანაც ისეთი, რომელიც ყველა სხვა მეცნიერებებზე მაღლა დგას (Gamm, 1997, p. 44-46). ამასთან, ფიხტეს “მეცნიერებათმცოდნეობა” ეს არის ნაშრომი ტრანსცენდენტალური ფილოსოფიის სფეროში (გერმ. Transzendentalphilosophie). შესაბამისად, ფიხტეს ეს ნაშრომი გადმოსცემს, რაში მდგომარეობს ფილოსოფიის ჭეშმარიტი არსი (აქვე ვიტყვი, რომ სათაურში გამოტანილი სიტყვა “მეცნიერება”, “ვისსენშაფთ” ნიშნავს არა ამა თუ იმ დარგის კვლევით მეცნიერებას, არამედ საკუთრივ ფილოსოფიას, ფილოსოფიურ ცოდნას, რომელიც მეცნიერული ცოდნაა, მეცნიერულად დასაბუთებული ცოდნაა), როგორია ფილოსოფიური მეთოდოლოგია, რა არის ფილოსოფიის მიზანი, მისი შემეცნების საგანი და როგორია ცოდნის, ანუ >>ჭეშმარიტების<< მოპოვების >>მართებული<< გზა. 
          ეს გზა კი, ფიხტეს მიხედვით, მხოლოდ სუბიექტის აქტიურ ქმედებაზე გადის, როდესაც თვითჩაღრმავების პროცესში სუბიექტი საკუთარ სუბიექტურ წარმოდგენებს ყველაფერზე მაღლა აყენებს და მათ ანიჭებს უმაღლეს საზრისს, უმაღლეს ღირებულებას და არა თავად სინამდვილის ფენომენებსა და ობიექტებს: “ყურადღება მიაპყარ შენს თავს: შენი მზერა მოსწყვიტე ყველაფერ იმას, რაც შენს გარშემოა და მზერა მიმართე შენს შინაგან არსზე („in dein Inneres“) (ამგვარად, აქ ფიხტე სუბიექტს მოუწოდებს, ტრანსცენდენტალური შემეცნების პროცესში იმთავითვე კონცენტრირდეს მხოლოდ საკუთრ “მე”-ზე და გაემიჯნოს ემპირიულ რეალობას, ე. ი. გარესამყაროს, გრძნობადაღქმად სინამდვილეს – კ. ბ.); ეს არის პირველი მოთხოვნა, რასაც ფილოსოფია თავის შეგირდს წაუყენებს. აქ საუბარია არა იმაზე, რაც შენს გარეთაა (ანუ საუბარია არა გარესამყაროს საგნებისა და მოვლენების ადეკვატურ შემეცნებაზე – კ. ბ.), არამედ – საკუთრივ შენს თავზე” (Fichte, 1970, p. 186). 
          ამგვარად, ფიხტეს  a priori არის: გონისმიერი (გაისტ-ური) შემეცნების საგანია არა თავად ემპირიული სინამდვილე, არა ამ ემპირიულ სინამდვილეში არსებული საგნები და აქ მიმდინარე მოვლენები, არამედ – თავად სუბიექტის წარმოდგენები ამ საგნების რაობის შესახებ; ამიტომ მთავარია, ამ წარმოდგენების საფუძველზე მიღებული დასკვნების გაცნობიერება და, საბოლოოდ, საკუთარი თავის ამ მიდგომების საფუძველზე შეცნობა. ამ სპეკულატური ოპერაციის შედეგად კი ვიღებთ შებრუნებულ ვითარებას: კერძოდ ის, რაც აქამდე, – იგივე, კანტის მეტაფიზიკაში – იყო ჭეშმარიტი ყოფიერება (გერმ. Sein, “ზაინ”), ანუ ემპირიული სინამდვილის საგნები და მოვლენები, ფიხტეს მიხედვით, ახლა უკვე თავად ეს საგნები და მოვლენები ხდებიან მოჩვენებანი (გერმ. Schein, ”შაინ”), ხოლო ის, რაც აქამდე იყო მოჩვენება (Schein), ანუ ტრანსცენდენტალური კონსტრუქციები, მარტივად რომ ვთქვათ, სუბიექტის სუბიექტური წარმოდგენები ემპირეის საგნებსა და მოვლენებზე, ახლა უკვე ეს წარმოდგენები ხდება ნამდვილი ყოფიერება (Sein): “ამგვარად შენს აზროვნებაში („Denken“) შენ შეამჩნევ ქმედებასა („Tätigkeit“) და თავისუფლებას („Freiheit“), შენ შეამჩნევ მათ, როდესაც “მე”-ზე ფიქრიდან გადახვალ მაგიდაზე ფიქრში, კედლებზე ფიქრში და ა. შ. („in diesem Übergehen vom Denken des Ich zum Denken des Tisches, der Wände, usf.”) (Fichte, 1975, p. 101). ეს ვითარება კი, – ანუ როდესაც ემპირიული საგნები გადაიქცევიან სუბიექტის „წმინდა“ წარმოდგენებად და ისინი (კედელი, მაგიდა, სკამი და ა. შ.) „მე“-ს ცნობიერებაში ფუძნდებიან სუბიექტური შემეცნების წარმოსახვით ობიექტებად, – მიუთითებს იმაზე, რომ თვითშემეცნების პროცესში ფიხტესთვის გადამწყვეტია რაღაც წინაპირობა (ფიხტეს მიხედვით, „არა-მე“), რათა „მე“-მ ჯერ სრულყოფილად/სრულად გააცნობიეროს თავისი თავი და შემდგომ სრულყოფილადვე/სრულადვე შეიმეცნოს საკუთრი თავი. ამით კი, ფიხტეს მიხედვით, მიიღწევა „მე“-ს „მე“-სთან აბსოლუტური იდენტობა, ანუ „მე“ საკუთარ თავს აბსოლუტურად სწორედ ასე შეიმეცნებს და ხდება ე. წ. „აბსოლუტური მე”. ამ თვითშემეცნებისეულ „აბსოლუტიზმს“ კი ფიხტე გამოხატავს ფორმულით მე=მე (Ich=Ich).[footnoteRef:4]  თუმცა აქვე შევნიშნავ, რომ „მეცნიერებათმცოდნეობის” მეორე გამოცემაში „მეცნიერებათმცოდნეობის ახალი გადმოცემის ცდა“ („Versuch einer neuen Darstellung der Wissenschaftslehre“) (1797) ფიხტე თვითშემეცნების პროცესს უკვე უსასრულობად („ins Unendliche“) მოიაზრებს და არა სასრული პუნქტის მქონე პროცესად: „შენ შენს თავს, ვითარცა გაცნობიერებულობას („als des Bewußten“), აცნობიერებ, ვინაიდან შენ შენს თავს გამცნობიერებლადაც („als des Bewußtseienden“) აცნობიერებ; მაგრამ შემდგომ გამცნობიერებელი კვლავ გაცნობიერებულობაა და ეს გაცნობიერებულობად გადაქცეული გამცნობიერებელი შენ ისევ უნდა გააცნობიერო და ასე შემდეგ უსასრულოდ („und so ins Unendliche fort“); და აი, ასე იხილავ, თუ როგორ მიხვალ შენ შენს პირველ გაცნობიერებასთან“ („wie du zu deinem ersten Bewußtsein kommst“) (Fichte, 1975, p. 113).  [4:   იენაში, სადაც ფიხტე უნივერსიტეტში ფილოსოფიას ასწავლიდა, ყვებოდნენ, რომ სემინარებზე ფიხტე სტუდენტებს მოუწოდებდა, მოპირდაპირედ მყოფი კედლისთვის შეეხედათ, კედლისთვის დიდხანს ეჭვრიტათ და მასზე ფიქრიდან ნელ-ნელა გადასულიყვნენ საკუთარ თავზე ფიქრში და ასე გაეცნობიერებინათ, რომ მათსა და ამა თუ იმ საგანს შორის (აქ: კედელს შორის) განსხვავება იყო  (ცხადია, ეს ამბავი ქალაქ იენის, და არა მარტო იენის, მოცლილთათვის და მოსეირეთათვის გაუთავებელი შაყირის საგანი იყო) (Safranski, 2007, p. 73). ამ კედლის ექსპერიმენტით კი ფიხტე ცდილობდა სტუდენტებში გაეღვივებინა შემეცნების ის ახალი ფორმა, როდესაც საპირისპირო საგნის, როგორც წინაპირობის, შემეცნებისას, როდესაც საპირისპირო საგანზე, როგორც წინაპირობაზე, ფიქრისას შემმეცნებელი სუბიექტი აცნობიერებდა, რომ მას ემპირიული საგნებისა და მოვლენებისაგან, გარესამყაროსაგან თავი იმთავითვე უნდა გამოემიჯნა და მათთვის თავი არ უნდა დაექვემდებარებინა. ეს კი თვითშემეცნების შემდგომ ეტაპზე ხელს შეუწყობდა, რათა შემეცნებისას სუბიექტი მხოლოდ საკუთარ „მე“-ზე ყოფილიყო კონცენტრირებული და რათა სუბიექტს საკუთარი „მე“ ემპირიულ საგნებზე, ემპირიულ მოვლენებსა და გარესამყაროს საგანთწყობაზე მაღლა დაეყენებინა; შესაბამისად, თვითშემეცნების ფიხტეანური მეთოდი და ფორმა ამით ხელს შეუწყობდა, რათა „მე“-ს/ სუბიექტს საკუთარი სუბიექტური წარმოდგენების საფუძველზე თავისი თავისთვის სრულიად ახალი წარმოდგენები შეექმნა გარესამყაროზე, ყოფიერების საგანთწყობაზე და რათა „მე“-ს/სუბიექტს საკუთარი თავი ამ ახალი სამყაროს არა ნაწილად, არამედ – ცენტრად და შემქმნელად წარმოედგინა.] 

          აზროვნების ეს ყაიდა კი გულისხმობს, რომ ფიხტესთვის a priori საკუათარი “მე”, ანუ საკუთარი სუბიექტური წარმოდგენებია საგანთა – იქნება ეს “მაგიდა”, “კედლები” და ა. შ. – შემეცნების ათვლის წერტილი და არა პირიქით, კერძოდ, არა ის, თითქოს საგნები განსაზღვრავდნენ სუბიექტის რაობას, მის ეთიკას, არა ის, თითქოს საგნები განსაზღვრავდნენ, თუ როგორ უნდა შეიმეცნოს სუბიექტმა ეს საგნები. ამიტომ ფიხტესთვის (თვით)შემეცნების ათვლის წერტილია საკუთრივ სუბიექტის წარმოდგენები თავად ამ საგნებზე და არა ეს საგნები საკუთარ >>ობიექტურ<< განზომილებაში. აი, სწორედ ასეთ აზროვნებისმიერ ქმედებაში თავისუფლდება სუბიექტი საგნებზე დამოკიდებულებისაგან, თანაც იმ საგნებზე დამოკიდებულებისაგნ, რომლებიც, ფიხტეს რწმენით, ოდენ “შაინ”-ია, ანუ მოჩვენებებია, არანამდვილი ყოფიერებაა, არ-ყოფნაა: 

„შენი აზროვნება შენთვის მოქმედებაა („Dein Denken ist dir ein Handeln“). [...] ამგვარად მე ვსაუბრობ მხოლოდ იმ ქმედებაზე (Tätigkeit), რომელსაც შენ ამ ვითარებაში (ანუ აზროვნების, (თვით)შემეცნების პროცესში – კ. ბ.) უშუალოდ აცნობიერებ და ვსაუბრობ იმაზე, თუ როგორ შეგიძლია შენ, გააცნობიერო ეს ქმედება. [...] „მე“-ს ცნება თუ „მე“-ს აზროვნება განისაზღვრება საკუთარი თავის მიმართ „მე“-ს ქმედებით; და პირიქით: საკუთარი თავის მიმართ „მე-ს ქმედება აფუძნებს „მე“-ს აზროვნებას, და, საბოლოოდ, არანაირ სხვაგვარ აზროვნებას. [...] ამგვარად ორივე – საკუთარ თავზე უკანმომართული აზროვნების ცნება და „მე“-ს ცნება – ერთმანეთს ავსებენ. „მე“ არის საკუთარი თავის დამფუძნებელი, და სხვა არაფერი; საკუთარი თავის დამფუძნებელი კი არის „მე“, და სხვა არაფერი. („Das Ich ist das sich selbst Setzende und nichts weiter; das sich Setzende ist das Ich, und nichts weiter“); ამ აღწერილი აქტიდან სხვა არაფერი არ გამოიყვანება, თუ არა „მე“; და „მე“ გამოიყვანება სწორედ იმ შესაძლებელი აქტიდან, რომელიც მხოლოდ აქაა აღწერილი და არ გამოიყვანება სხვა აქტიდან. [...] ამიერიდან ყველაფერი ეს შენთვის დამითმია: მხოლოდ ის, რაც შენი აზროვნების შენს თავზე უკან მომართვისას წარმოიქმნება („zustande kommt“), სწორედ ის არის „მე“, რაზედაც მე აქ ვსაუბრობ. [...] ამგვარად, შენი „მე“ წარმოიქმნება შენი აზროვნების შენს თავზე უკან მომართვისას, აი, ამას ვამტკიცებ („Dein Ich kommmt lediglich durch das Zurückgehen deines Denkens auf sich selbst zustande, wurde behauptet“). [...] ამ წინასწარ დაშვებული ყოფიერების შესახებ შენ უწყი მხოლოდ იმდენად, რამდენადაც შენ მას აზროვნებ; და „მე“-ს ყოფნა, ამგვარად, სხვა არაფერია, თუ არ შენი თავის დაფუძნება თავად შენს მიერ“  („und dieses Dasein des Ich ist sonach auch nichts mehr, als ein Gesetzsein deiner Selbst durch dich selbst”) (Fichte, 1975, p. 102, 102-103, 103, 104, 105).

     2.  გოეთეს „ფაუსტი“ და ფიხტეს „მეცნიერებათმცოდნეობა“ („Wissenschaftslehre“)

          ფიხტეს მთავარი ნაშრომის, „მეცნიერებათმცოდნეობის“ შესწავლას გოეთე გამოსვლისთანავე, 1794 წელს შეუდგა (Molnár, 1998, p. 168; Krings, 2010, p. 126). მეგობარ ფილოსოფოს, ფრიდრიხ ჰაინრიხ იაკობისადმი (Jacobi) წერილში (8 სექტ., 1794) გოეთე ფიხტეს ამ ნაშრომზე შენიშნავდა, რომ „ამ განსაკუთრებულ თხზულებას ცოტა ძნელად მივუდექი და შორიდან ვუვლი“ („dieser sonderbaren  Producktion nur mit Mühe und von Ferne folge“) (Metzler Goethe…, 2004, p. 127).[footnoteRef:5] მანამდე კი ფიხტესადმი წერილში (24 ივნისი, 1794), სადაც გოეთე ფიხტეს მადლობას უხდის „მეცნიერებათმცოდნეობის“ პირველი ნაწილის გამოგზავნის გამო, გოეთე წერს: „თქვენი ნაშრომი ისეთს არაფერს შეიცავს, რაც ჩემთვის გაუგებარი იქნებოდა, ან მაფიქრებინებდა, რომ აქ რაიმეს გაგებას  ვერ შევძლებიდი, აქ არაფერია ისეთი, რაც ჩემთვის ჩვეულ აზროვნების ყაიდას ვერ შეეწყობოდა. [...] რაც შემეხება მე, თქვენი უდიდესი მადლიერი ვიქნები, თუკი თქვენ საბოლოოდ მომარიგებთ/შემარიგებთ ფილოსოფოსებთან („wenn Sie mich endlich mit den Philosophen versöhnen“), რომელთაც არასოდეს შევეწყობოდი ხოლმე („mit denen ich mich niemals vereinigen konnte“), არა და, მათი მოსაკლისებაც არასოდეს შემეძლო“ (ციტირებულია                    მ. კრინგსის სტატიის მიხედვით – Krings, 2010, p. 126). აქვე შევნიშნავ, რომ სწორედ გოეთე იყო იენის უნივერსიტეტში ფილოსოფიის პროფესორად ფიხტეს მოწვევის ინიციატორი და მან ფიხტეს მოსაწვევად სარეკომენდაციო წერილიც კი დაწერა (Molnár, 1998, p. 167-168).[footnoteRef:6]  [5:   ჩემმა მეგობარმა, ბერლინელმა ფილოსოფოსმა ვილჰელმ შმიდმა (Wilhelm Schmid) ერთხელ პირად საუბარში მითხრა, რომ მისთვის ფიხტეს ტექსტები საშინელი წასაკითხი იყო ავტორის მძიმე სტილის გამო. ჩემი რეცეფციული გამოცდილებითაც ვიტყოდი, რომ ფიხტეს სტილი მართლაც მძიმეა, ის რთულად წერს, რაც მეტ დაკვირვებასა და კონცენტრაციას მოითხოვს მკითხველისაგან და, აქვე ცხადია ისიც, რომ ფიხტეს ტექსტების გასაგებად ასევე აუცილებელია მისი ფილოსოფიური პარადიგმის წინასწარ ცოდნაც.  ]  [6:   მოგვიანებით თავის ფილოსოფიურ შტუდიებს ფ. ჰ. იაკობისადმი წერილში (23 ნოემბ., 1801) გოეთე ასე განიხილავდა: „ის, თუ რა დამოკიდებულება მაქვს ფილოსოფიისადმი, ადვილად მიხვდები. როდესაც ფილოსოფია აქცენტს დაყოფაზე, გამიჯვნაზე აკეთებს („aufs Trennen legt“) (აქ სწორედ ბუნებისა და გონის, იმანენტურობისა და ტრანსცენდენტურობის, ფიზიკურისა და მეტაფიზიკურის რადიკალურ გამიჯვნაზე საუბრობს გოეთე – კ. ბ.), მაშინ ასეთ ფილოსოფიას ვერ შევეწყობი, ვერ მივუდგები. და უფრო მეტიც: ასეთმა ფილოსოფიამ ამასობაში ვნებაც, ზიანიც კი მომაყენა („hat mir geschadet“) (სავარაუდოდ, გოეთე აქ ფიხტეს ფილოსოფიას უნდა გულისხმობდეს, რომლისგანაც გოეთე ბუნების აბსოლუტურობის, ბუნების აბსოლუტური თვითკმარობის ახნასაც მოელოდა, ბუნების უსასრულოდ ქმედით, ბუნების წარმომქმნელ არსზე ნატურფილოსოფიურ მსჯელობასაც მოელოდა, რაც, გოეთეს აზრით, ადამიანის მოდგმას შეუფასებელ ეთიკურ სარგებელს მოუტანდა – „dem menschlichen Geschlechte eine unschätzbare Wohltat erzeigen“ (ფიხტესადმი 1794 წლის 24 ივნისის გოეთეს წერილიდან); მაგრამ ამ თვალსაზრისით ფიხტემ გოეთე დიდად გააწბილა. თუმცა ახალგაზრდა შელლინგის ნატურფილოსოფიამ, სადაც ბუნება მუდამ დინამიურ არსადაა განხილული, გაამართლა გოეთეს მოლოდინი და იმედები და მას მცირე ხნით გული მოუბრუნა იდეალისტურ ფილოსოფიაზე – კ. ბ.), ვინაიდან ის ჩემს ბუნებრივ მიდრეკილებათ და ბუნებრივ აზრთა სვლას აფერხებდა (დავამატებდი: აქ, ალბათ, ისიც იგულისხმება, რომ ბუნების არსის შესაცნობად გოეთეს ასეთი „აგრესიული“ და „რადიკალური“ ფილოსოფია ვერ გამოადგებოდა – კ. ბ.). თუმცა როდესაც ფილოსოფია ჩვენ და ბუნებას გვაერთიანებს, ანუ როდესაც ფილოსოფია ჩვენს იმ პირველად განცდას, – რომ ჩვენ და ბუნება ერთი არსნი ვართ, – აამაღლებს, გაამყარებს და როდესაც ფილოსოფია ჩვენს ამ განცდას ღრმა და მშვიდ ჭვრეტაში გადაიყვანს, რომელი ჭვრეტისას ჩვენ მუდმივმოქმედ შეერთებასა/დაახლოებასა („Synkrisis“) და გამიჯვნაში/დაყოფაში („Diakrisis“) ღვთაებრივ სიცოცხლეს ვგრძნობთ, მაშინ ჩემთვის მისაღებია ასეთი ფილოსოფია“ (ასეთი ცხოველმყოფელი ფილოსოფია კი გოეთესთვის იყო სპინოზას ნატურფილოსოფია, ასევე, პლოტინის ნეოპლატონიზმი – კ. ბ.) (Goethe, 1887-1919, p. 280-281). სწორედ ბუნებასა და გონს/გაისტს შორის ეს გამიჯვნა და დაყოფა და სოლიპსიზმისაკენ მიდრეკილება რომ ნახა გოეთემ თავის თანამედროვე იდეალისტურ ფილოსოფიაში, განსაკუთრებით კი ფიხტესთან, სწორედ ამიტომაც დისტანცირდა ის შემდგომ მთელი გერმანული იდეალიზმისა და მათი ავტორებისაგან (კანტი, ფიხტე, ჰეგელი, ბოლოს, შელლინგიც), მიუხედავად იმისა რომ საწყის ეტაპზე მათი მოსაზრებები სუბიექტ-ობიექტის ურთიერთმიმართებაზე გოეთესთვის მეტ-ნაკლებად მისაღები იყო. ასე რომ, თანამედროვე ფილოსოფიასთან გოეთეს დაახლოება და ახალ, თანამედროვე „ფილოსოფოსებთან საბოლოოდ შერიგება/მორიგება“ („endgültig mit den Philosophen versöhnen“), როგორც თავად ამბობდა ფიხტესადმი წერილში (24 ივნისი, 1794), ბოლომდე მაინც ვერ შედგა. გოეთესა და გერმანულ იდეალიზმს შორის დისტანციისა და დაპირისპირების საკითხს, ცხადია, აქ აღარ განვავრცობ, რადგან ეს არ არის ჩემი სტატიის არც ინტერესის სფერო და არც კვლევის საგანი.  
] 

          ამიტომ ამ ყველაფრის გათვალისწინებით სავარაუდოა, რომ გერმანული იდეალიზმის ტექსტების რეცეფციისა და შესწავლის გამოცდილება და, კონკრეტულად კი, ფიხტე-შტუდიების გამოცდილება ცნობიერად თუ არაცნობიერად გოეთესთან შემდგომ შემოქმედებით პროცესში გამოვლინდა და ქმედების, მოქმედების, სწრაფვის კონცეპტებზე აგებული „ფაუსტის“ კონცეფცია, პოეტიკა და თავად პერსონაჟ ფაუსტის ენტელექიური არსი, შესაძლოა, სწორედ ფიხტესეულ ქმედების („Tathandlung“) ცენტრალურ ცნებასაც ეყრდნობოდეს. ასე მაგალითად, მარსელ კრინგსს მიაჩნია (და გარკვეულწილად მართებულადაც), რომ გოეთეს „ფაუსტი“ ფიხტეს „მეცნიერებათმცოდნეობის“ ერთგვარ კომენტარად უნდა განვიხილოთ (Kings, 2010, p. 128). გარდა ამისა, მ. კრინგსი სხვა საყურადღებო თვალსაზრისსაც გამოთქვამს, რომ „ფაუსტი“, ზოგადად, (გერმანული) იდეალიზმის კრიტიკადაც უნდა მივიჩნოთ, იმ იდეალიზმის, რომელიც, გოეთეს თანახმად, „ეშმაკეულ“-მოდერნული ცნობიერების წარმოქმნის წიაღია და ამდენად, გოეთესთვის ეს ფილოსოფია პასუხისმგებელია თანამედროვე XIX საუკუნის სულიერად გაკოტრებული და დესაკრალიზებული ვითარების გამო (Krings, 2010, p. 126). ასეა თუ ისე, ფაქტია, რომ „ფაუსტში“ უკუფენილია როგორც ფიხტეს იდეათა და კონცეპტთა შემოქმედებით-პოეტური გადამუშავება, ისე ამ იდეათა კრიტიკა და პაროდირება მეფისტოს პირით, რაც მოცემულია ტრაგედიის მეორე ნაწილის მეორე მოქმედების სცენაში „სამუშაო ოთახი II“ („Studierzimmer II“). 

     2.1. ფიხტეს ქმედებისა (Tathandlung) და გოეთეს სწრაფვის (Streben) ცნებები

          ახლა კი, რაც შეეხება ფაუსტის პერსონაჟს ფიხტეს ფილოსოფიის კონტექსტში. აშკარაა, რომ უსასრულობისაკენ მარად მსწრაფველი ფაუსტი ფიხტეს მიერ შემუშავებული ცნობიერების მოდელის მქონე პერსონაჟია: იოანეს სახარების თარგმნისას ფაუსტის მიერ შემუშავებული „ქმედებისა“ („die Tat“) და „სწრაფვის“ („streben“) კონცეპტები და მათი აპრიორულობა, ფაუსტის მიერ ხაზგასმული მუდმივი ქმედების, მოქმედების, სწრაფვის აუცილებლობა, რათა ფაუსტმა ასე დასტურყოს თავისი თავი, ასე დააფუძნოს თავისი თავი, მოგვაგონებს „მე“-ს აპრიორული ქმედების/მოქმედების („Tathandlung“) ფიხტესეულ დებულებას (Fichte, 1970, p. 91), რომლის მიხედვითაც, „მე“ მხოლოდ ქმედებაში აფუძნებს „მე“-დ საკუთარ თავს და ასე ქმნის საკუთარი ცნობიერებისა და საკუთარი თავის გაცნობიერების წინაპირობებს. „ფაუსტში“ ინიცირებული „ქმედებისა“ („die Tat“) და „სწრაფვის“ („streben“) მუდმივობა ასევე მოგვაგონებს ფიხტესეულ „უსასრულო ქმედებისა“ („unendliche Tathandlung“) (Fichte, 1970, p. 256) და „უსასრულო სწრაფვის“ („unendliches Streben“) აპრიორულობას (Fichte, 1970, p. 261), რომლის საფუძველზეც „მე“ მუდმივად უბრუნდება თავის თავს ვითარცა უსასრულობას, ვითარცა უსასრულო არსს (Krings, 2010, p. 128). ამიტომ ფაუსტი ფიხტეანურად აცნობიერებს, რომ თუკი ის ქმედებას შეწყვეტს, ქმედებას უარყოფს, წამით („der Augenblick“) დაკმაყოფილდება და სიმშვიდეში გადავა, ამით ის სწორედ საკუთარ „მე“-ს დაკარგავს და გააქრობს. აქედან, ფაუსტის მძულვარება „მშვენიერი წამით“ დაკმაყოფილებისადმი. ამიტომაც ამბობს ის უარს, იმავე, გრეთჰენთან ურთიერთობის გაგრძელებასა და მის ცოლად მოყვანაზე, ვინაიდან ბიურგერული ყოფის სივიწროვე, სიმყუდროვე და სიმშვიდე მასში გააქრობს სწრაფვის, ქმედების ნებას, ძალას, რაც შემდგომ გაანეიტრალებს მის „მე“-ცნობიერებასა და აბსოლუტური „მე“-სკენ სრწაფვის ნებელობას (Willkür). ასევე, ამიტომაცაა კარჩაკეტილი პროფესორის კარიერაც ფაუსტისთვის სატანჯველი და გულისრევის საგანი, ვინაიდან ეს მშვიდი, აუმღვრეველი რუტინული ყოფა მისი „მე“-ს გაქრობის საწინდარია. 
          ონტოლოგიურადაც რომ განვიხილოთ: ფაუსტი სწორედ რომანტიკოსი პერსონაჟივით ისწრაფვის გადალახოს ემპირიული სინამდვილის შეზღუდულობა, ფიზიკური სამყაროს ერთგანზომილებიანობა (აქ: მატერიალურობა) და ისწრაფვის უსასრულობისაკენ, რათა შეერთოს მას ნეტარებით აღვსილი და ასე მოიპოვოს სრულყოფილება, ანუ რათა ასე დაფუძნდეს აბსოლუტურ „მე“-დ: „ყოველი სამოსი მაგრძნობინებს ვიწრო მიწიერი ცხოვრების სატანჯველს“ („In jedem Kleide werd’ ich wohl die Pein / Des engen Erdenlebens fühlen“) [V. 1544-1545] (Goethe, 2000, p. 44).[footnoteRef:7]   [7:   შდრ.: „სწრაფვა უნდა გავიგოთ, როგორც „მე“-ს პასუხი, „მე“-ს (რე)აქცია საკუთარი აბსოლუტურობის დაკარგვაზე, რაც გამოწვეულია ამ აბსოლუტურობისაგან „მე“-ს თავისთავადი განსხვავებით, აბსოლუტურობასთან „მე“-ს თავისთავადი არამსგავსებით. “მე” იდენტობის მოპოვებას და ამ განსხვავებულობის გადალახვას სწორედ სწრაფვისას ცდილობს, “მე” სწორედ სწრაფვისას ცდილობს საკუთარი აბსოლუტური მდგომარეობის მიღწევას“ (Meckenstock, 1983, p.  43).] 

          მაგრამ ფაუსტისაგან განსხვავებით, ყველაფრის უარმყოფელი და ყველაფრის უარყოფითად შემფასებელი მეფისტო, ცხადია, მსგავს ფიხტეანურ იდეალიზმს იმთავითვე ნეგატიურად აფასებს და აკრიტიკებს. ტრაგედიის პირველი ნაწილის სცენაში „სამუშაო ოთახი I“ („StudierzimmerI“) მეფისტო მომავალ პირველკურსელ სტუდენტს, – რომელიც შემდგომ მეორე ნაწილში ფიხტეანელ ბაკალავრად მოგვევლინება, – ამიტომაც აფრთხილებს ირონიით, რომ მხოლოდ საკუთარ „მე“-ზე კონცენტრირებამ, ზედმეტმა სუბიექტივიზმმა, გაუთავებელმა აბსტრაგირებამ, ანუ გაუთავებელმა განყენებულმა მსჯელობამ („spekulieren“), სასრული „მე“-ს უსასრულობისაკენ სწრაფვამ და აბსოლუტურობაზე ორიენტაციამ და პრეტენზიამ ის შეიძლება სოლიფსიზმში გადაჩეხოს, მას რეალობის განცდა დააკარგვინოს და ესთეტიკური აღქმები მოუშალოს (და აქ სწორედ ფიხტეს კრიტიკოსი გოეთეცაა მეფისტოს პირით ამეტყველებული): „შენ გეუბნები: ტიპი („ein Kerl“), რომელიც სპეკულირებს იმ ცხოველსა ჰგავს, რომელსაც ბოროტი სული ხრიოკ, უდაბურ მინდორში წრეზე დაატარებს, ირგვლივ კი მწვანე, მშვენიერი საძოვრებია“ [V. 1830-1833] (Goethe, 2000, p. 52).

     2.2. გოეთეს „პოლარობისა“ და „აღმასვლის“ ცნებები და ფიხტეს „მე“-სა და „არა-
           მე“-ს დიქოტომია

          ასევე სავარაუდოა, რომ გოეთემ თავისი პოლარობისა (გერმ. Polarität) და აღმასვლის (გერმ. Steigerung) კონცეფცია ფიხტესეული ცნობილი დიქოტომიიდან – “მე”-სა („Ich“) და „არა-მე“-ს („Nicht-Ich“) დიქოტომიიდან – გამოიყვანა (Molnár, 1998,   p. 183-185; Krings, 2010, p. 127) და შემდგომ „ფაუსტში“ გამოიყენა შემოქმედებით მეთოდად და პოეტიკურ პრინციპად, მიუხედავად იმისა, რომ ეს დიქოტომია გოეთეს სასაცილოდ არ ჰყოფნიდა (Metzler Goethe…, 2004, p. 127). ფიხტეს ამ „მე“-სა და „არა-მე“-ს დიქოტომიას, ამ ერთგვარ გალვანურ პრინციპს (პლიუს-მინუს ფაზების ურთიერთმიმართება, რომლის საფუძველზეც ელექტროობა წარმოიქმნება), რომანტიკოსები, ნოვალისი (ფრიდრიხ ფონ ჰარდენბერგი) (1772-1801) და ფრიდრიხ შლეგელი (1772-1829), ხშირად მიმართავდნენ ლიტერატურული ტექსტების შექმნისა და პერსონაჟთა გამოძერწვის მეთოდად: კერძოდ, ეს გალვანური პრინციპი გულისხმობს იმას, რომ ამ რადიკალურად საპირისპირო შემადგენელთაგან – პირობითად, „+“ და „–“ შემადგენელთაგან – ერთი მეორეს კი არ გამორიცხავს და აუქმებს (ან პირიქით, მეორე – პირველს), არამედ ერთ სიბრტყეზე განლაგებულნი ისინი ურთიერთს განაპირობებენ, ურთიერთს განსაზღვრავენ, ისინი ერთმანეთს აძლიერებენ და შედეგად ვიღებთ მოვლენისა ან პერსონაჟის აღმავალი ხაზით განვითარებას, ვიღებთ ე. წ. “შტაიგერუნგს“, აღმასვლას. ამიტომაც გვხვდება „ფაუსტში“ პოლარობისა და აღმასვლის პრინციპები ფაუსტისა და მეფისტოს პოლარობის სახით, როგორც ერთი პერსონაჟის შიგნით მოცემული პოლარობა, რომლის ფარგლებშიც ორი ურთიერთსაპირისპირო მონაცემი – ფაუსტი და მეფისტო – ურთიერთქმედებს, რაც, საბოლოოდ, ფაუსტის პერსონაჟის წინსვლასა და გაძლიერებას უწყობს ხელს: ანუ ფაუსტი, როგორც პერსონაჟი და როგორც ადამიანი, ფაუსტის ენტელექია მისი საპირისპირო მეორე პოლუსის გარეშე, – მეფისტოს გარეშე, – ვერ განვითარდება და მუდმივ სწრაფვას ვერ შეძლებს. სწორედ მეფისტოსთან წინააღმდეგობასა და კონფლიქტში აცნობიერებს ფაუსტი, რომ ის, როგორც ადამიანური არსი, იმაზე მეტია, ვიდრე აქამდე იყო, რომ იმაზე მეტი შეიცნო საკუთარ თავში და სამყაროში, ვიდრე აქამდე და ა. შ. (ამ თვალსაზრისით, თუნდაც, დედების სცენა რად ღირს „ფაუსტის“ მეორე ნაწილის პირველი მოქმედებიდან?! დედების წიაღში ფაუსტის ჩასვლა ანთროპოლოგიური თვალსაზრისით სიმბოლურად განასახიერებს საკუთარ თავში არაცნობიერი საწყისების, საკუთარი არარაციონალური სულიერი უნარების, კერძოდ, წარმოსახვის ძალის, შემოქმედებითი  ძალების აღმოჩენას – ბრეგაძე, 2024, p. 451-461).
          თავის „მეცნიერებათმცოდნეობაში“ ფიხტეც სწორედ იმას უსვამს ხაზს, რომ “მე” რომ იქცეს აბსოლუტურ “მე”-დ, მას აუცილებლად სჭირდება მისი საპირისპირო და მასთან დაპირისპირებული მონაცემი, ანუ “არა-მე”: „მე“-ს უსასრულო სწრაფვა, უსასრულობისაკენ მიმართული “მე”-ს უსასრულო ქმედება ბოლოს აწყდება წინააღმდეგობას “არა-მე”-ს სახით და ეს “არა-მე” ზღვარს უდებს “მე”-ს ქმედებას, მის სწრაფვას. ამ “არა-მე”-დან მომდინარე „წინაღობას“ („Schranken“) “მე” თავად უწესებს თავის თავს (Fichte, 1970, p. 256). ამ ვითარებაში კი ხდება “მე”-ს სუბიექტივიზმის ობიექტივიზაცია: კერძოდ, ამ დროს რაღაც ცნობიერდება, რაღაც ხელშესახები ხდება (Krings, 2010, p. 128), ანუ აქ თავად “მე” აცნობიერებს საკუთარ თავს – „ამგვარად ბოლოს მყოფობს “მე”, ბოლოში არის “მე”, ვინაიდან მისი მოქმედება ობიექტივიზდება“ („Also endlich ist das Ich, insofern seine Tätigkeit objectiv ist“) (Fichte, 1970, p. 257).[footnoteRef:8]  [8:   აქ სწორედ ის ვითარებაა, რაზეც ნოვალისი მსჯელობს თავის „ფიხტე-შტუდიებში“ („Fichte-Studien“) (1795): „რას მოვიაზრებთ “მე”-ში? იქნებ ფიხტემ ყველაფერი თვითნებურად განათავსა “მე”-ში? ან რის საფუძველზე? შეუძლია “მე”-ს “მე”-დ დააფუძნოს თავისი თავი სხვა “მე”-ს ანუ “არა-მე”-ს გარეშე? როგორაა შესაძლებელი “მე”-სა და ”არა-მე”-ს შორის ურთიერთმიმართების დამყარება? “მე”-ს აქვს იეროგლიფური ძალა (ანუ “მე” არის ერთგვარი სუპერ-ნიშანი, რომლის საფუძველზეც ყველაფერი დგინდება და განისაზღვრება, ვინაიდან ის არის ღირებულების მიმნიჭებელი და (თვით)შემეცნების ათვლის წერტილი – კ. ბ.). საჭიროა “არა-მე”, რათა “მე”-მ “მე”-დ დააფუძნოს თავი (თეზა, ანტითეზა, სინთეზი.) მოქმედება („die Handlung“), როდესაც “მე” “მე”-დ აფუძნებს თავს, უნდა დაუკავშირდეს დამოუკიდებელი “არა-მე”-ს ანტითეზას და შემდგომ ეს მოქმედება უნდა მიემართოს და შეუერთდეს იმ სფეროს, რომელსაც შეგვიძლია ვუწოდოთ ღმერთი ან “მე” (ე. ი. აბსოლუტური “მე” – კ. ბ.) (Novalis, 1996, p. 406-407). 
] 

          „ფაუსტის“ მესამე პროლოგში („პროლოგი ზეცაში“, „Prolog im Himmel“) ზუსტად ამ პოლარობის პრინციპზე აპელირებს უფალიც (Der Herr), როდესაც ის ამბობს, რომ ადამიანი მოდუნდებოდა და ვერ განვითარდებოდა, რომ მას აღმასვლისათვის არ ჰყავდეს საპირისპირო პოლუსი, ანუ “არა-მე”. ზოგადად, ადამიანისთვის და, კერძოდ, ფაუსტისთვის ეს “არა-მე” არის მეფისტოფელი, მეფისტოფელური უარმყოფელი სული: „ადამიანის მოქმედება, საქმიანობა („Tätigkeit“) ადვილად მინავლდება ხოლმე, ვინაიდან ადამიანი მუდამ გარდაუვალი სიმშვიდისკენაა მიდრეკილი და უყვარს იგი; ამიტომაც მას (ფაუსტს – კ. ბ.) ეს ამფსონი (მეფისტო – კ. ბ.) მივუჩინე, რომელიც მასზე იმოქმედებს, მას შეუჩხიკინებს, შეუნთებს და ვითარ ეშმა თავგზას აუბნევს“ [V. 340-343] (Goethe, 2000, p. 12). ამიტომაც მიუჩენს უფალი ფაუსტს მეფისტოფელს, როგორც ბიძგის მიმცემ საპირისპირო მონაცემს, მიუჩენს მეფისტოფელს, ვითარცა “არა-მე”-ს, თუკი ფიხტეანურად ვიტყვით. შესაბამისად, მეფისტო, როგორც უარმყოფელი სული, ყველაფერ პოზიტიურის უარმყოფელი პრინციპი, როგორც “არა-მე”, უპირისპირდება, აბრკოლებს, წინ აღუდგება ფაუსტს, როგორც “მე”-ს და აქ ფაუსტი მუდამ აცნობიერებს თავის თავს, კერძოდ, აცნობიერებს, რომ ის იმაზე მეტია, ვიდრე აქამდე იყო, რომ მასში სხვა, მისთვის აქამდე უცნობი ახალი ანთროპოლოგიური უნარები და სულიერი ძალებია. ვითარცა ჭეშმარიტი “მე”, ფაუსტი სწორედ ამ დაპირისპირებაში აღმოაჩენს თავის ნამდვილ არსს, ამ დროს, ამ ვითარებაში ის ხელახლად განსაზღვრავს თავის თავს და ამის საფუძველზე კიდევ უფრო სრულყოფილად შეიმეცნებს უსასრულო სამყაროს, ბუნების იდუმალებათ.  
          ეს პოლარობა კი, – ანუ “მე”-სა და “არა-მე”-ს ფიხტესეული დიქოტომია –  პარადიგმატულია და განფენილია “ფაუსტის” მთელს ტექსტში, ეს პარადიგმა გამჭოლადაა მოცემული მთელს ტექსტში, როგორც პოეტოლოგიური პრინციპი, და ფაუსტიც მუდამ ამ დიქოტომიის წიაღში მოძრაობს, მაგ., ფაუსტი vs. მიწის სული: თუ ფაუსტი და მიწის სული (Erdgeist) ტრაგედიის პირველი ნაწილის დასაწყისში გაუცხოვდნენ ერთმანეთისაგან (იხ. სცენა „ღამე“, „Nacht“), შემდგომ, იმავე პირველ ნაწილში ისინი ურთიერთს “გაეხსნენ” (სცენა – „ტყე და მღვიმე“, „Wald und Höhle“) და ფაუსტმა შეიცნო როგორც ამ მიწის სულის, ისე ბუნების არსი; შემდგომ: ფაუსტის აღქმაში გრეთჰენი ხან ზეციური წარმოშობის არსია, ხანაც ბოზი და მეძავი; შესაბამისად, ფაუსტი ხან ეროსშია, ხანაც კუპიდიტასში, ანუ სატრფოს (გრეთჰენის) მიმართ მას ხან ღვთაებრივი ტრფობა აქვს, ხანაც – ხურუში, ხორციელი ვნება იპყრობს; მეფისტოფელის პერსონაჟი ერთდროულადაა სამყაროს, ბუნების ქმნილებათა დამბადებელი, წარმომშობი და გამანადგურებელი პრინციპი; შემდგომ: ტექსტში გვაქვს ფაუსტის სატრფოთა რადიკალურად განსხვავებული არსი: ერთი მხრივ, გრეთჰენი – გამოუცდელი, წრფელი, სათნო უბრალო გოგონა ბიურგერული ოჯახიდან, მეორე მხრივ, უმაღლესი, სრულყოფილი მშვენიერების ეტალონი – არისტოკრატი ტროელი ელენე; შესაბამისად: ერთი მხრივ, ფაუსტის რეალური, ხორციელი სატრფო, მერე მხრივ, ლიტერატურული და წარმოსახვითი სატფრო; აქვე ონტოლოგიური პოლარობაც: მარად-ქალური (Ewig-Weibliche) vs. მარადი სიცარიელე (Ewig-Leere), არარა (Nichts) vs. ყველაფერი (All, Alles) და ა. შ. 
          ეს პოლარობის პრინციპი თავად ფაუსტს გაცნობიერებული აქვს და ამიტომაც ეუბნება მეფისტოს დედების წიაღში (die Mütter) ჩასვლის წინ, რომ „ამ შენს არარაში, იმედია, ყველაფერს ვიპოვი“  („In deinem Nichts, hoff’ ich, das All zu finden“) [V. 6256] (Goethe, 2001, p. 48), რაც ნიშნავს იმას, რომ საჭიროა გარკვეული საპირისპირო მონაცემი, უარყოფითი წინაპირობა, ანუ “არა-მე” (აქ: არარა), რომ მოპოვებულ იქნას ახალი, უფრო ღირებული რამ, ე. ი. კიდევ უფრო შეცნობილ იქნას საკუთარი “მე” და გაგრძელდეს სწრაფვა, ვთქვათ, აბსოლუტური “მე”-სკენ და მოხდეს ზეაღსვალა.

     2.3. ფიხტეს ყოფნისა („Sein“) და არ-ყოფნის („Schein“) დიქოტომიის არეკვლა 
           „ფაუსტში“

[bookmark: _Hlk212980833]          არარას (Nichts) და ყველაფრის (Alles) ეს გოეთესეული დიქოტომია ასევე შეგვიძლია გავიაზროთ ფიხტესეული ყოფნისა („ზაინ“, Sein) და არ-ყოფნის/მოჩვენების/აჩრდილის (“შაინ”, Schein) დიქოტომიის გამოძახილად, რაც განვითარებულია „ფაუსტის“ მეორე ნაწილის პირველ მოქმედებაში – სცენა „დედები“ (“Mütter”): ამგვარად, ერთი მხრივ, დედების წიაღი, როგორც არ-ყოფნა, არარა, მოჩვენება, აჩრდილთა საუფლო, სადაც პროეცირებულია ყოფის, სამყაროს, ბუნების ქმნილებათა მხოლოდ მონახაზები, სადაც მხოლოდ სილუეტები, სქემები და კონტურებია, მეორე მხრივ კი, სინამდვილე, რეალობა, რეალური ყოფა, ყოფიერება. შესაბამისად, ემპირიული მოვლენები, საგნები და ქმნილებანი, რომლებიც შემდგომ წარმოსდგება, წარმოიქმნება, ხორცს ისხამს, მატერიალიზდება სწორედ დედების წიაღში პროეცირებული მონახაზების მიხედვით (ბრეგაძე, 2024, p. 451-461). 
         ფიხტეს მიხედვით, ყოფნა (Sein) და არ-ყოფნა, (მო)ჩვენება (Schein) ერთმანეთს კი არ გამორიცხავს, არამედ ისინი ურთიერთს განაპირობებენ: კერძოდ, სუბიექტის ცნობიერებაში (Bewusstsein) წარმოსახვის ძალის (Einbildungskraft) საფუძველზე ყოფიერების საგნებისა და მოვლენების ამრეკლავი ხატები, სახეები, სურათ-ხატები (Bild), სქემები (Schema) რომ გაჩნდეს და „მე“-მ, ერთი მხრივ, „განსაზღვროს“ („bestimmen“), „დააფუძნოს საკუთარი თავი“ („sich setzen“), და, მეორე მხრივ, საკუთარ ცნობიერებაში შექმნას საკუთარი, სუბიექტისეული წარმოდგენები საგნებსა და მოვლენებზე, ამის წინაპირობაა არ-ყოფნის ანტითეზის დაშვება: „ი ს,  რ ა ც  არის,  ვერ  შ ე ი მ ე ც ნ ე ბ ა,  თუკი იმასაც თან არ მოვიაზრებთ („das mit zu denken“), რაც  ა რ  არის. ჩვენი შემეცნების ამ ყაიდას, კერძოდ, რაღაცის მისივე საპირისპიროს („Gegensatz“) შუამავლობით შემეცნებას, ჰქვია რაღაცის განსაზღვრა („bestimmen“)“ (Fichte, 1937, p. 368). ამგვარად, ვიღებთ ვითარებას, როდესაც არ-ყოფნიდან, არარადან, ბნელიდან, წარმოსახვებიდან, ანუ მოჩვენებებიდან, შაინ-იდან წარმოიქმნება ყოფიერება, ნათელი, რეალობა, ანუ ყოფნა/ყოფა, ზაინ-ი, ხოლო შემდგომ ეს ზიან-ი გარდაიქმნება შაინ-ად, ანუ რეალობა, სინამდვილე ქრება და ასე უსასრულოდ: არარადან, არ-ყოფნიდან ყოფნაში, ანუ შაინ-იდან ზაინ-ში და პირიქით – ყოფნიდან არარაში, არ-ყოფნაში, ანუ ზაინ-იდან შაინ-ში და ასე უსასრულოდ. 
          საინტერესოა, რომ ტრაგედიის მეორე ნაწილის მეოთხე მოქმედებაში მეფისტოფელი ისევ გაათამაშებს ზაინ-შაინ-ის ფიხტესეულ დიქოტომიას: „მაშ გავეშუროთ იქ, სადაც მთაში დიდი ტბაა! სალამი ვუძღვნათ უნდინეებს და ვთხოვოთ, ლანდები და აჩრდილები („Schein“) (ანუ ილუზიები, წარმოსახვები – კ. ბ.) გამოიწვიონ მათგან აღძრულმა ტალღებმა. ამ დიაცთა შეუცნობელმა მანქანებამ და ხელოვანებამ კარგად უწყის, როგორ გამიჯნოს ყოფისაგან მოჩვენებანი“ („Verstehen sie vom Sein den Schein zu trennen“), ყველა კი თავისთვის ფიქრობს და ფიცულობს, რომ ასე და ასეა ყოფიერება („Sein“) (ამ “ყველა”-ში და “უნდინეებ”-ში გოეთე ირონიით ფიხტეს უნდა გულისხმობდეს, – და არა მარტო მას, ალბათ, მთელს იდეალისტურ ფილოსოფიას (კანტი, ჰეგელი, შელლინგი), – ვისაც პრეტენზია ჰქონდა, ზუსტად განესაზღვრა, თუ რა არის და სად არის ჭეშმარიტი ყოფა, ზიაინ-ი და რა არის მოჩვენება, ილუზია, არანამდვილი ყოფა, მოჩვენებითი ყოფნა, შიან-ი – კ. ბ.)[V. 10712-10716] (Goethe, 2001, p. 178). აქ საყურადღებოა, რომ წარმოსახვის, ილუზიის, არანამდვილი ყოფის, შაინ-ის სიმბოლოდ ისევ ქალური არსებანი გვევლინებიან, კერძოდ, გერმანული მითოსიდან გამოხმობილი ტბის, მდინარის, წყლის ალები, სახელად “უნდინე(-ები)” („Undinen“). სწორედ მათი წიაღი – ტბა, მდინარე, ზოგადად, წყალი – მეტაფორაა წარმოსახვის, ილუზიის, არაცნობიერის, არანამდვილი რეალობის, ანუ შაინ-ის, ხოლო ტბასა თუ მდინარეში შესვლა ან ამ უნდინეების ზემოქმედების ქვეშ მოხვედრა მეტაფორულად ნიშნავს ირაციონალიზმსა და ილუზიებში გადავარდნას, არაცნობიერში დანთქმას (Metzler literarischer…, 2008, p. 345, 415), მოჩვენებით, არანამდვილ ყოფაში გადავარდნას, ადამიანის ცნობიერების დაბრკოლებასა და დაბლოკვას, შესაბამისად, “მე”-ს ცნობიერი შემეცნებითი სწრაფვებისთვის ზღუდის აღმართვას, ვინაიდან ამ ვითარებაში ადამიანს უჭირს ერთმანეთისგან გაარჩიოს და გამიჯნოს ნამდვილი და წარმოსახვითი, ყოფა/ყოფნა და არ-ყოფნა, ზაინ-ი და შაინ-ი. მეფისტო კი ირონიულად შენიშნავს, რომ ვითომ მხოლოდ ამ უნდინეებმა უწყიან შაინ-ისა და ზიან-ის ზუსტი გამიჯვნა, მაშინ როცა სინამდვილეში ყველაფერი პირიქითაა: მათ არაფრის გარჩევა არ უწყიან, ვინაიდან ეს უნდინეები უსულო არსებანი არიან ცნობიერების გარეშე, შემოსილნი ადამიანის მოჩვენებითი, სილუეტური გარეგნული სახით (Gaier, 2004, p. 209). ამგვარად, ამ ეპიზოდში აშკარაა, ფიხტესეული შაინ-ისა და ზაინ-ის დიქოტომიაზე ირონიული მინიშნება და ამ დიქოტომიის გოეთესეული პაროდირება მეფისტოს პირით.
          საბოლოოდ, სწორედ ასეთი შაინ-ია, ანუ ილუზიაა, მოჩვენებაა ტრაგედიის ფინალში მომაკვდავი და დაბრმავებული ფაუსტის მომავლის ვიზიონები და  „წინასწარმეტყველება“ „თავისუფალ მიწაზე“ „თავისუფალ ხალხთან“ ერთად დგომის, ბუნების სრული დამორჩილებისა და ამქვეყნიური >>სამოთხის<<, ანუ „იდეალური“ სახელმწიფოს, „თავისუფალი“ მშრომელი საზოგადოების დაფუძნების შესახებ: 

ფაუსტი:
„გავუხსნი სივრცეებს მრავალ მილიონთ და დავუმკვიდრებ სანახებს შემოსილთ ნაყოფით, სიმწვანით. თუმც მათი ცხოვრება არ იქნება ბოლომდე უსაფრთხო, სამაგიეროდ იცხოვრებენ თავისუფლად და მუდმივი საქმით (ე. ი. ფაუსტის დანაპირები ასეთია: “თავისუფალ” ხალხს “თავისუფალ” მიწაზე ბუნების სტიქიების მუდმივი შემოტევების რისკის ქვეშ მოუწევს ცხოვრება, ბუნების ძალებთან მუდმივ ჭიდილში მოუწევს ცხოვრება და ამ მუდმივ ბრძოლაში ხალხმა თავისუფლება უნდა მოიპოვოს ბუნებისაგან, უნდა გათავისუფლდეს ბუნებაზე დამოკიდებულებისაგან – კ. ბ.). აქ იქნება ამწვანებული ველ-მინდვრები, მიწა ნაყოფიერი; ადამიანი და მისი ნახირი, ჯოგი სიმყუდროვით დაემკვიდრება ამ ახალ მიწაზე, გამრჯე, მამაცი ხალხები („Völkerschaft“) დასახლდებიან ამ ძლიერ, შეუვალ ბორცვთა ძირში. აქ, ამ შუაგულში გაშენდება სამოთხის ქვეყანა („Im Innern hier ein paradisisch Land“). [...] ამ აზრითა ვარ შეპყრობილი, ესაა სიბრძნე უკანასკნელი. მხოლოდ ის დაიმსახურებს თავისუფლებასა და სიცოცხლეს, ვინც ყოველდღე მათთვის იბრძოლებს. მუდმივი საფრთხით გარემოცულმა ბეჯითად, გამრჯედ განვლოს თვისი ცხოვრება ბავშვმა, მოხუცმა და ახალგაზრდამ. სწორედ ასეთ გნიასსა და ჟრიამულს მინდა ვხედავდე. და, დაე ვიდგე თავისუფალ ხალხთან თავისუფალ მიწაზე“ („Auf freiem Grund mit freiem Volke stehen“) (ეს ყველაფერი კი, ისევ და ისევ, ნიშნავს იმას, რომ ეს  ე. წ. თავისუფლება მოიპოვება სწორედ ბუნებასთან მუდმივ ბრძოლასა და ჭიდილში და, საბოლოოდ, მის დამორჩილებაში – კ. ბ.) [V. 11563-11569; 11573-11580] (Goethe, 2001, p. 203).[footnoteRef:9]  [9:  ჰ. ზაიდელი მიუთითებს, რომ ფიხტეს ფილოსოფიას თან დაჰყვება დიდაქტიკურ-პედაგოგიური ინტენცია და ამ ინტენციას “პრომეთეული” („prometheisch“) ნიშანთვისებანი აქვთ, რაც ნიშნავს იმას, რომ აქ სუბიექტი მხოლოდ თეორიულად კი არ ქმედებს, საქმიანობს, არამედ ის პრაქტიკულ-სულიერ ამოცანებსაც ისახავს მიზნად. ამ ვითარებაში კი სუბიექტი საგნებისა და მოვლენებისათვის კი არ შეიმუშავებს ცნებებს, არამედ თავად ის ანიჭებს ღირებულებებს საგნებსა და მოვლენებს (Seidel, 1997, p. 71), რითაც ეს ფიხტეანელი სუბიექტი სხვათაც განუსაზღვრავს მოქმედების ამოცანებსა და მიზნებს სამყაროს შემოქმედებითი ათვისების, ანუ ახალი სამყაროს შექმნის პროცესში. შეიძლება ითქვას, რომ სწორედ ამდაგვარი ფიხტეანურ-პრომეთეული დიდაქტიკითა და პედაგოგიკითაა აღვსილი ფაუსტი თავის ამ სიკვდილისწინა  მონოლოგში, მიუხედავად იმისა, რომ ის სრული ბოდვაა.] 


          რა თქმა უნდა, ეს ყველაფერი არის სრული ბოდვა, ვინაიდან ეს სიტყვები ეკუთვნის სიკვდილისწინა აგონიაში მყოფ ლამის ას წელს მიტანებულ დაბრმავებულ ფაუსტს და მისი ეს მომავლის ვიზიონებიც ოდენ ამ აგონიით გამოწვეული შეზოფრენიული წარმოსახვებია და მეტი არაფერი.[footnoteRef:10] ამ უკანასკნელი მონოლოგის წარმოთქმისას ფაუსტის გვერდით ტყუილად კი არ დგას მეფისტოფელი: მისი იქვე დგომა მინიშნებაა იმ გარემოებაზე, რომ სწორედ მეფისტოს „ჰიპნოზის“ გავლენით შეიპყრო მომაკვდავი ფაუსტი ამ ილუზიებმა და ბოდვებმა, ვინაიდან სწორედ მეფისტოა სიყალბის სული, უარმყოფელი სული, „სული, რომელიც მუდამ უარყოფს!“ („der Geist, der stets verneint!“) (Goethe, 2000, p. 39), საიდანაც/ვისგანაც მოედინება ცრუ იმედები, ყალბი წარმოდგენები და ილუზიები. ამიტომაცაა, რომ მეფისტო იქვე დაუსვამს მომაკვდავ ფაუსტს დიაგნოზს რომ ის, უბრალოდ, შეიშალა, ჭკუიდან გადაცდა, რეალობის, ანუ ყოფის/ყოფნის, იგივე, ზაინ-ის აღქმა, შეგრძნება დაკარგა და ილუზიებსა და მოჩვენებებს გამოედევნა: „ის შეუპყრია ცვალებადი ლანდებისაკენ ლტოლვას“ („So buhlt er fort nach wechselnden Gestalten“) [V. 11588] (Goethe 2001, p. 204). სწორედ ეს „ცვალებადი ლანდებია“ („wechselnde Gestalten“) ილუზიები და მოჩვენებითი წარმოდგენები, ანუ შაინ-ი. [10:  აღნიშნულ საკითხსა და ფაუსტის სიკვდილისწინა უკანასკნელი მონოლოგის კონცეპტუალურ თავისებურებებზე დაწვრილებით იხ. ჩემი მონოგრაფიის მე-8 თავში (ბრეგაძე, 2024,  p. 497-528).] 

          რაც შეეხება იმას, მეფისტოსავით ერკვევა თუ არა თავად ფაუსტი გერმანული იდეალიზმის საკითხებში და აქვს თუ არა მას ცოდნა ამ ფილოსოფიურ სფეროში, შეიძლება ვივარაუდოთ, რომ ფაუსტს, ისევე როგორც მის ავტორს, კანტი „წაუკითხავს“, კრიტიკულად შეუსწავლია და რომ ფაუსტი, ისევე როგორც მისი ავტორი, ონტოლოგიის საკითხებში „კანტიანელი“ უფროა, ვიდრე „ფიხტეანელი“. ასე მაგალითად, ფაუსტს ერთი-ორჯერ „კანტიანურად“ „წამოსცდება“ როგორც ტრაგედიის პირველ, ისე მეორე ნაწილში. კერძოდ, პირველ ნაწილში ფაუსტი იტყვის: „მიღმიერება, იქითა მხარე ნაკლებ მაღელვებს („Das Drüben kann mich wenig kümmern“). [...] ამა მიწიდან გადმოიღვრება ჩემი ლხენა და სიხარული, ეს მზე კი ანათებს ჩემს ტანჯვათ და ვნებათ“ [V. 1660, 1663-1664] (Goethe, 2000, p. 47). ფაუსტი ზუსტად ამავე ონტოლოგიურ დუალიზმს ავითარებს ტრაგედიის მეორე ნაწილშიც:   „ეს დედამიწა ჩემთვის საკმარისადაა ცნობილი. იქითკენ კი ჩვენი მზერა ჩარაზულია; ბრიყვია ის, ვინც თვალებს იქით აცეცებს და ღრუბლებს ზემოთ თავის მსგავსი დაუსახია; სჯობს მყარად დავდგეთ აქ და გარშემო მიმოვიხედოთ; გამრჯე კაცისთვის ეს ქვეყანა არასდროს არ სდუმს; არც არაფერი დაგვრჩენია მარადისობაში; რასაც შევიმეცნებთ, ხელიც დავავლოთ; დაე, ასე განვვლოთ წუთისოფლის დღენი; სულებმა და აჩრდილებმა, დაე, იბორიალონ, ჩვენ კი გვიჯობს საკუთარ გზას მტკიცედ დავადგეთ“ [V. 11441-11450] (Goethe, 2001, p. 199-200). 
          ამგვარად, ფაუსტის ამ ფორმულირებებში აშკარად იკვეთება კანტისეული დუალისტური ონტოლოგიური ზღვარდადება: კერძოდ, ყოფიერების მკვეთრი გამიჯვნა იმანენტურობად („მიწა“, „დედამიწა“, „ეს ქვეყანა“, „აქ“, „წუთისოფლის დღენი“/„die Erde“, „der Erdenkreis“, „diese Welt“, „Hier“, „der Erdentag“) და ტრანსცენდენტურობად („მიღმიერება“, „მიღმა მხარე“, „იქითა მხარე“, „ღრუბლებს ზემოთ“, „იქით“, „მარადისობა“/„Das Drüben“, „nach Drüben“, „über Wolken“, „dorthin“, die Ewigkeit“) და ამ გამიჯვნაში ტრანსცენდენტურობის, – რასაც კანტის მიხედვით ჰქვია „საგანი თავის თავად“ („Ding an sich“), – უკუგდება („იქითა მხარეს ჩვენი მზერა ჩარაზულია“/„Nach Drüben ist die Aussicht uns verrannt“), იმანენტურობის ცნობად მიღება („ეს დედამიწა ჩემთვის საკმარისადაა ცნობილი“/„Der Erdenkreis ist mir genug bekannt“; „სჯობს მყარად დავდგეთ აქ და გარშემო მიმოვიხედოთ“/„Er stehe fest und sehe hier sich um“) და იმანენტურობის რაციონალური და ემპირისტული შემეცნების ობიექტად გადაქცევა – „რასაც შევიმეცნებთ, ხელიც დავავლოთ“ („Was er erkennt, lässt sich ergreifen“). უფრო მეტიც, ფაუსტი ამ ტრანსცენდენტურობას სწორედ რაციონალისტი და მატერიალისტი განმანათლებელი ფილოსოფოსების სტილში მოჩვენებათა და აჩრდილთა სამყაროდ აცხადებს, ფაუსტის თანახმად, ეს მიღმიერი სამყარო ოდენ გამოგონილი სამყაროა და მეოცნებე და ირაციონალისტი სუბიექტის ილუზიების ნაყოფი. ამის საპირისპიროდ კი ფაუსტისაგან რაციონალური ქცევის წესია დასახული: „სულებმა და აჩრდილებმა, დაე, იბორიალონ, ჩვენ კი გვიჯობს საკუთარ გზას მტკიცედ დავადგეთ“ („Wenn Geister spucken, geh’ er seinen Gang“). 
          მიუხედავად ფაუსტის ფორმულირებებში მოცემული კანტიანური ელემენტებისა, ფაუსტი, ცხადია, თანმიმდევრულ კანტიანელად ვერ ჩაითვლება, რადგან ბოლოს, ტრაგედიის მეხუთე მოქმედებაში მას არანაირი მეტა-ფიზიკის არ სწამს, არც ფიხტეანური გაგებით („აბსოლუტური მე“/„das absolute Ich“), არც კანტიანური გაგებით („საგანი თავის თავად“/„Ding an sich“) და არც რომანტიკოსების  – მაგ., ნოვალისის, ფრ. შლეგელის ან ახალგაზრდა ფრ. შლაიერმახერის – გაგებით („უსასრულობა“/„das Unendliche“), ვინაიდან ტრაგედიის ბოლოს, კერძოდ, მეორე ნაწილის (და მთლიანად ტექსტის) ბოლო, მეხუთე მოქმედებაში ფაუსტი თანმიმდევრულ მატერიალისტ ტექნოკრატად და უტილიტარისტ-მერკანტილისტ კოლონიზატორად ჩამოყალიბდება (ბრეგაძე, 2024, p. 461-490).აქ კი არც ფიხტეს ადგილია და არც იდეალისტური ფილოსოფიის.

